**Analiza vanjskotrgovinske razmjene industrije** **TEKSTILA, ODJEĆE, KOŽE I OBUĆE u Bosni i Hercegovini za period I – VI 2020/ 2021 godine**

*Avgust 2021*

* **Vrijednost izvoza** **industrije tekstila, odjeće, kože i obuće u Bosni i Hercegovini** u periodu I – VI 2021 godine je iznosila 739.566.531 KM što je za 71.386.943 KM više od izvoza u referentnom periodu 2020 godine koji je iznosio 668.179.588 KM.
* **Vrijednost uvoza industrije tekstila, odjeće, kože i obuće u Bosni i Hercegovini** u periodu I – VI 2021 godine je iznosila 941.842.276 KM što je za 122.085.983 KM više od uvoza u referentnom periodu 2020 godine koji je iznosio 819.756.293 KM.
* **Ukupan promet vanjskotrgovinske razmjene industrije tekstila, odjeće, kože i obuće u Bosni i Hercegovini** u periodu I – VI 2021 godine je 1.681.408.807 KM i veći je za 193.472.926 KM nego u istom periodu 2020 godine. kada je ostvaren obim od 1.487.935.881 KM
* **Pokrivenost uvoza izvozom** u prvom polugodištu 2021 godine je 78,52% i manja je za - 2,99 % nego u istom period u 2020 god.
* **Ukupan promet vanjskotrgovinske razmjene Bosne i Hercegovine** u periodu I – VI 2021 godine iznosio je 16.433.224.609 KM i veći je za 314.026.000 KM nego u 2020 godini kada je u istom period ostvarena ukupna trgovinska razmjena države od 13.292.960.609 KM.
* **Učešće industrije tekstila, odjeće, kože i obuće u ukupnoj vanjskotrgovinskoj razmjeni države** u periodu I – VI 2021 je iznosilo 9,77% i povećano je za 0,84% u odnosu na isti period prošle godine, kada je to učešće iznosilo 8,93%
1. **Pregled izvoznih rezultata** **industrije tekstila, odjeće, kože i obuće u Bosni i Hercegovini u periodu I – VI 2021 godine**

**Pošto se tokom protekle godine, usljed pojave pandemije COVID 19 ,** istovremeno desilo mnogo negativnih stvari u svim ekonomijama svijeta, najnovija analiza vanjskotrgovinske razmjene BiH pokazuje da je nakon blokada, zaključavanja i stagnacije širom svijeta, u prvoj polovini 2021 godine naglo došlo do značajnog rasta aktivnosti u brojnim privrednim oblastima pa tako i u domaćoj idustriji tekstila, odjeće, kože i obuće

Iako zbog pandemije prošla godina ni po čemu ne može biti relevantna, te su sva predviđanja ekonomskih stručnjaka govorila uglavnom o negativnim trendovima i nekom laganom povratku na trgovinske parametre od prije pandemije, uporednim analizama vanjskotrgovinske razmjene BiH u prvih 6 mjeseci ove godine, a pogotovo značajnim povećanjem izvoza ali i uvoza sirovina i repromaterijala, može se zaključiti da je ekonomski opravak možda i veći nego što se to prvobitno očekivalo.

U prilog tome govore podaci da je u prvom polugodištu 2021 godine tekstilno kožarska i obućarska industrije Bosne i Hercegovine ostvarila ukupan izvoz od **739.566.531 KM,** što je čak za **71.386.943 KM više** od izvoza u referentnom periodu 2020 godine koji je iznosio **668.179.588 KM**.

Najveći izvoz ostvaren je kod TG 64 - Obuća, kamašne i slični proizvodi, dijelovi tih proizvoda (+28,88 mil.KM, povećanje za 9,28%) na koju otpada skoro 46% ukupnog izvoza ove cjelokupne industrijske grane. Zatim slijede TG 61-Odjeća i pribor za odjeću, pleteni ili kukičani proizvodi (+34,27 mil.KM, povećanje za 32,4%) čije učešće u ukupnom izvozu iznosi oko 19%, te TG 62 - Odjeća i pribor za odjeću, osim pletenih kukičanih proizvoda (+12,63 mil. KM, povećanje za 10,16%) koja u ukupnom izvozu grane učestvuje sa oko 18,5%.

Značajan pad izvoza je zabilježen kod TG 63 - Ostali gotovi proizvodi od tekstila, setovi, iznošena odjeća (- 20,79 mil KM, smanjenje za 57,05%).

Neki od najvažnijih razloga za ovakvo pozitivno stanje su svakako snažan rast inostrane potražnje za proizvodima iz BiH i regiona. Mnoge kompanije iz Evropske unije, koja je naš najvažniji trgovinski partner, na tržištu Balkana traže nove dobavljače i nove lance ponude, jer su im sada proizvodi sa ovog područja pristupačniji i njihove kompanije mogu relativno brzo doći do neophodnih resursa, čime je dijelom iskorištena prilika da zemlje sa područja Balkana, pa tako i Bosna i Hercegovina, preuzmu značajniji udio u lancima distribucije od Kine i zemalja Azije kod kojih su cijene transporta značajno poskupile.

Zbog spleta brojnih okolnosti iz segmenta geopolitike,s jedne strane, ali istovremeno i kvaliteta, pouzdanosti i kompetitivnih prednosti BH kompanija s druge strane, pojava pandemije je možda dala šansu domaćim proizvođačima ali i cijeloj regiji Balkana da ponude zamjenu za robe sa Dalekog istoka.

Ono što bi svakako mogla biti šansa za bosanskohercegovačku privredu je dolazak potencijalnih evropskih investitora. Međutim, ako to posmatramo s druge strane, ovo može biti i „mač sa dvije oštrice“. Ovakva situacija može dovesti do nestašice roba na svjetskom tržištu, a pogotovo repromaterijala za prerađivačku i prateću industriju, što bi automatski dovelo da pada proizvodnje i smanjenja potrošnje.

Kako domaći proizvođači u industriji tekstila, odjeće, kože i obuće moraju uvoziti sve repromaterijale i sirovine za svoju proizvodnju, te već dugo (od 90-tih godina) nemaju skoro nikakvu domaću alternativu, to bi im sigurno moglo stvoriti nove probleme u poslovanju i opstanku na sve zahtjevnijim međunarodnim tržištima.

Ukoliko bi se zaista dogodilo značajnije preseljenje proizvodnih kapaciteta sa Dalekog istoka na prostor Evropske unije i zemalja okruženja, u svakom slučaju trebalo bi iskoristiti priliku koju bi time evropske kompanije mogle pružiti domaćim proizvođačima tekstila i obuće.

U tom smislu, Vanjskotrgovinska komora Bosne i Hercegovine, zajedno sa komorama Zapadnog Balkana (KIF WB6) je uradila Nearshoring studiju “Potencijal Zapadnog Balkana za privlačenje stranih investicija u post-kovid periodu”, kojom se BH kompanijama, ali i svim drugima iz regije Zapadnog Balkana, daju mogućnosti lakšeg poslovanja i povezivanja u narednom periodu.

**Tabela 1.**

**Izvoz industrije tekstila, odjeće, kože i obuće po tarifnim grupama u periodu I – VI 2020/2021**

|  |
| --- |
| **IZVOZ industrije tekstila, odjeće, kože i obuće** **I - VI 2020 / 2021 (u KM)** |
| **TB** | **Grupa proizvoda** | **I - VI 2020** | **I - VI 2021** | **Indeks promjene** |
| **41** | Sirova krupna i sitna koža sa ili bez dlake |  19.138.883  |  30.705.477  | 60,44 |
| **42**  | Proizvodi od kože, sedlarski i sarački proizv. |  27.644.330  |  28.568.117  | 3,34 |
| **43**  | Prirodno i vješt. krzno, proizvodi od krzna |  2.962.700  |  2.403.878  | -18,86 |
| **50**  | Svila |  25.464  |  144.382  | 467,02 |
| **51**  | Vuna, fina ili gruba životinjska dlaka, predivo i tkanine |  398.873  |  1.089.580  | 173,16 |
| **52**  | Pamuk |  5.273.599  |  8.207.909  | 55,64 |
| **53**  | Ostala biljna tekstilna vlakna |  10.665  |  4.439  | -58,37 |
| **54**  | Vještački ili sintetički filamenti |  3.965.276  |  3.387.414  | -14,57 |
| **55**  | Vještačka ili sintetička vlakna |  11.542.078  |  11.663.750  | 1,05 |
| **56**  | Vata,filc i netkani mat.,spec. prediva |  1.597.095  |  2.460.508  | 54,06 |
| **57**  | Tepisi i ostali podni pokrivači |  2.708.556  |  854.961  | -68,43 |
| **58**  | Specijalne tkanine, taftovane tkanine, čipke .. |  3.246.094  |  3.101.436  | -4,46 |
| **59**  | Tekstilne tkanine, impregnirane, premazane |  5.348.271  |  5.454.608  | 1,99 |
| **60**  | Pleteni ili kukičani materijali |  5.078.691  |  5.014.594  | -1,26 |
| **61**  | Odjeća i pribor za odjeću, pleteni ili kukičani.. | 105.783.272  |  140.054.551  | 32,40 |
| **62**  | Odjeća i pribor za odjeću, osim pletenih kukičanih, | 124.410.034  |  137.045.455  | 10,16 |
| **63**  | Ostali gotovi proizvodi od tekstila, setovi, iznošena odjeća |  36.436.780  |  15.649.548  | -57,05 |
| **64**  | Obuća, kamašne i slični proizvodi, dijelovi tih pr. | 311.139.146  |  340.012.120  | 9,28 |
| **65**  | Šeširi, kape i ostale pokrivke za glavu |  1.469.784  |  3.743.804  | 154,72 |
|  | **UKUPNO:** | **668.179.588** | **739.566.531** | **10,68** |

**Grafik 1.**

**Izvoz industrije tekstila, odjeće, kože i obuće po tarifnim grupama u periodu I – VI 2020/2021**

**U 2021. godini najveća izvozna tržišta** na kojem su se plasirali proizvodi industrije tekstila, odjeće, kože i obuće su: **Italija** ( 26,95 %), **Njemačka** ( 19,77 %), **Hrvatska** (19,77 %), **Slovenija** (12,58 %) i **Francuska** ( 16,74 %).

Na skoro svim vodećim tržištima u prvom polugodištu ove godine je zabilježen rast u dvocifrenim postocima, a najveća stopa rasta je zabilježena na tržištima Evropske Unije i CEFTA zemalja.

**Tabela 2.**

**Izvoz industrije tekstila, odjeće, kože i obuće - TOP 20 DRŽAVA**

**u periodu I – VI 2020/2021**

|  |
| --- |
| **IZVOZ industrije tekstila, odjeće, kože i obuće - TOP 20 DRŽAVA** **I – VI 2020 / 2021 (u KM)** |
| **RB** | **Izvozno tržište (Top 20)** | **I - VI 2020** | **I - VI 2021** | **Indeks promjene** |
| 1 | Italija | 178.907.821 |  227.126.366  | 26,95 |
| 2 | Njemačka | 131.114.576 |  132.145.915  | 19,77 |
| 3 | Hrvatska | 92.702.697 |  111.031.010  | 19,77 |
| 4 | Slovenija | 44.391.798 |  49.974.778  | 12,58 |
| 5 | Francuska | 40.924.537 |  47.773.288  | 16,74 |
| 6 | Austrija | 47.603.627 |  46.909.055  | -1,46 |
| 7 | Slovačka Republika | 23.005.641 |  21.878.588  | -4,90 |
| 8 | Srbija | 16.406.562 |  18.662.170  | 13,75 |
| 9 | Mađarska | 18.469.895 |  15.888.230  | -13,98 |
| 10 | Švicarska | 11.803.762 |  11.982.057  | 1,51 |
| 11 | Holandija | 7.175.357 |  10.619.325  | 48,00 |
| 12 | Švedska | 8.326.746 |  6.587.773  | -20,88 |
| 13 | Crna Gora | 5.563.274 |  6.531.921  | 17,41 |
| 14 | Poljska | 11.867.481 |  6.311.351  | -46,82 |
| 15 | Kosovo\* | 3.229.693 |  3.684.214  | 14,07 |
| 16 | Bugarska | 1.747.232 |  3.259.740  | 86,57 |
| 17 | Makedonija | 2.492.692 |  3.108.732  | 24,71 |
| 18 | Albanija | 2.372.802 |  2.881.504  | 21,44 |
| 19 | Rumunija | 3.392.975 |  2.692.775  | 0,79 |
| 20 | Turska | 4.243.019 |  2.605.695  | -38,59 |
| **Top 20 država:** | **657.605.987** | **731.654.485** | **11,26** |
| **Ostale države:** | **10.573.601** | **7.912.046** | **- 25,17** |
| **SEKTOR UKUPNO :** | **668.179.588** | **739.566.531** | **10,68** |

Najznačajniji izvozni trgovinski partner u oblasti tekstila, kože i obuće su zemlje Evropske Unije (Italija, Njemačka, Hrvatska, Slovenija, Francuska …), zatim slijede zemlje CEFTA (Srbija, Crna Gora, Kosovo, Makedonija i Albanija) i EFTA (Švicarska).

**Od ukupno ostvarenog izvoza ove grane u prvih 6 mjeseci 2021 godine, top 20 zemalja ostvarilo je izvoz od 731.654.485 KM, što predstavlja čak 92,5 % cjelokupnog izvoza ove industrije i povećanje od 11,26%.**

**Od toga, top 10 zemalja ostvarilo je izvoz od 683.371.456 KM, ili procentualno učešće oko 90 % cjelokupnog izvoza odnosno povećanje za 12,88%**, dok naprijed navedenih **top 5 država učestvuje sa čak 568.051.356 KM ili oko 87 %** cjelokupnog izvoza industrije tekstila, odjeće, kože i obuće Bosne i Hercegovine, te su svoj izvoz povećale za cijelih 14,82%.

**Grafik 2.**

**Izvoz industrije tekstila, odjeće, kože i obuće u periodu I – VI 2020/2021**

**TOP 10 DRŽAVA**

1. **Pregled uvoznih rezultata industrije tekstila, odjeće, kože i obuće u Bosni i Hercegovini u periodu I – VII 2020 / 2021 godine**

Vrijednost uvoza industrije tekstila, odjeće, kože i obuće u Bosni i Hercegovini u periodu I – VI 2021 godine je iznosila 941.842.276 KM što je za 122.085.983 KM više od uvoza u referentnom periodu 2020 godine koji je iznosio 819.756.293 KM.

Najviše je uvezeno sirovina, repromaterijala i proizvoda iz TG 61 - Odjeća i pribor za odjeću, pleteni ili kukičani proizvodi (40,78 mil. KM), zatim slijede TG 62 - Odjeća i pribor za odjeću, osim pletenih kukičanih proizvoda (16,24 mil. KM), TG 59 - Tekstilne tkanine, impregnirane, premazane.. (15,42 mil KM), TG 41 - Sirova krupna i sitna koža sa ili bez dlake (10,66 mil.KM), TG 60 - Pleteni ili kukičani materijali (9,23 mil. KM) I TG 64 - Obuća, kamašne i slični proizvodi, dijelovi tih proizvoda (6,69 mil. KM).

Obzirom da su značajno povećani izvozni rezultati, to je posljedično moralo rezultirati i povećanim uvozom repromaterijala koji su uglavnom najviše dolazili iz zemalja Evropske Unije: Italija (+ 30,07 mil.KM), Njemačke (+14, 95 mil.KM) i Hrvatske (15,69 mil.KM), te Turske (39,03 mil. KM) i Srbije (10,08 mil.KM).

**Tabela 3.**

**Uvoz industrije tekstila, odjeće, kože i obuće po tarifnim grupama u periodu I – VI 2020/2021**

|  |
| --- |
| **UVOZ industrije TEKSTILA, ODJEĆE, KOŽE I OBUĆE I – VI 2020 / 2021 (u KM)** |
| **TB** | **Grupa proizvoda** | **I - VI 2020** | **I - VI 2021** | **Indeks promjene** |
| **41** | Sirova krupna i sitna koža sa ili bez dlake |  113.463.568  |  124.126.500  | 9,40 |
| **42**  | Proizvodi od kože, sedlarski i sarački proizv. |  30.522.135  |  30.402.069  | -0,39 |
| **43**  | Prirodno i vješt. krzno, proizvodi od krzna |  1.490.997  |  804.051  | -46,07 |
| **50**  | Svila |  622.050  |  70.316  | -88,70 |
| **51**  | Vuna, fina ili gruba životinjska dlaka, predivo i tkanine |  12.404.671  |  12.023.002  | -3,08 |
| **52**  | Pamuk |  19.485.618  |  24.290.646  | 24,66 |
| **53**  | Ostala biljna tekstilna vlakna |  222.432  |  372.155  | 67,31 |
| **54**  | Vještački ili sintetički filamenti |  43.942.121  |  50.857.310  | 15,74 |
| **55**  | Vještačka ili sintetička vlakna |  37.609.912  |  38.160.836  | 1,46 |
| **56**  | Vata,filc i netkani mat.,spec. prediva |  34.940.828  |  43.396.176  | 24,20 |
| **57**  | Tepisi i ostali podni pokrivači |  14.116.644  |  17.595.443  | 24,64 |
| **58**  | Specijalne tkanine, taftovane tkanine, čipke .. |  19.519.056  |  25.033.051  | 28,25 |
| **59**  | Tekstilne tkanine, impregnirane, premazane |  45.493.763  |  60.916.204  | 33,90 |
| **60**  | Pleteni ili kukičani materijali |  47.093.169  |  56.327.896  | 19,61 |
| **61**  | Odjeća i pribor za odjeću, pleteni ili kukičani.. |  112.477.756  |  153.258.464  | 36,26 |
| **62**  | Odjeća i pribor za odjeću, osim pletenih kukičanih, |  89.810.868  |  106.051.087  | 18,08 |
| **63**  | Ostali gotovi proizvodi od tekstila, setovi, iznošena odjeća |  46.114.586  |  40.032.320  | -13,19 |
| **64**  | Obuća, kamašne i slični proizvodi, dijelovi tih pr. |  147.825.924  |  154.510.976  | 4,52 |
| **65**  | Šeširi, kape i ostale pokrivke za glavu |  2.600.194  |  3.613.775  | 38,98 |
|   | **UKUPNO:** | **819.756.293** | **941.842.276** | **14,89** |

**Grafik 3.**

**Uvoz industrije tekstila, odjeće, kože i obuće po tarifnim grupama u periodu I – VI 2020/2021**

Najznačajniji uvozni trgovinski partneri u oblasti tekstila, kože i obuće su zemlje: **Italija**, **Njemačka**, **Hrvatska**…(Evropska Unija), te **Srbija** (CEFTA) i **Turska**.

**Od ukupno ostvarenog uvoza ove grane u prvih 6 mjeseci 2021 godine, top 20 zemalja učestvuje u uvozu sa 905.051.189 KM**, što predstavlja čak 96 % cjelokupnog uvoza repromaterijala za proizvodnju, sa povećanjem od 16,08 % u odnosu na isti period 2020 godine.

Naravno, treba naglasiti da sirovine i repromaterijali iz **naprijed navedenih top 5 država** učestvuju sa čak 612.619.745 KM uvoza ili oko 65 % cjelokupnog uvoza industrije tekstila, odjeće, kože i obuće Bosne i Hercegovine, te su svoj uvoz povećale za cijelih 21,84%.

**Tabela 4.**

**Uvoz industrije tekstila, odjeće, kože i obuće u periodu I – VI 2020/2021**

**TOP 20 DRŽAVA**

|  |
| --- |
| **Uvoz industrije TEKSTILA, ODJEĆE, KOŽE I OBUĆE - TOP 20 DRŽAVA****I – VI 2020 / 2021 (u KM)** |
| **RB** | **Uvozno tržište (Top 20)** | **I – VI 2021** | **I – VI 2020** | **Indeks promjene** |
| 1 | Italija |  163.387.689  |  133.317.302  | 22,56 |
| 2 | Turska |  132.622.909  |  93.592.571  | 41,70 |
| 3 | Njemačka |  130.039.845  |  115.085.132  | 12,99 |
| 4 | Hrvatska |  93.451.157  |  77.761.218  | 20,18 |
| 5 | Srbija |  93.118.144  |  83.037.391  | 12,14 |
| 6 | Slovenija |  56.043.659  |  46.575.952  | -32,51 |
| 7 | Austrija |  52.388.811  |  44.590.486  | 12,48 |
| 8 | Kina |  39.275.546  |  48.764.052  | 42,66 |
| 9 | Španija |  32.268.771  |  18.802.456  | -27,63 |
| 10 | Mađarska |  24.998.922  |  27.531.308  | 51,49 |
| 11 | Poljska |  18.996.421  |  16.501.561  | 30,72 |
| 12 | Slovačka Republika |  13.664.282  |  16.199.902  | -15,65 |
| 13 | Francuska |  11.904.898  |  14.531.762  | 42,10 |
| 14 | Belgija |  9.257.655  |  6.851.043  | -50,76 |
| 15 | Holandija |  8.720.869  |  8.378.025  | 58,43 |
| 16 | Bugarska |  6.005.469  |  6.087.290  | 36,73 |
| 17 | Švedska |  5.722.224  |  5.504.595  | 20,28 |
| 18 | Švicarska |  4.400.994  |  4.757.279  | -7,00 |
| 19 | Nepoznata država |  4.397.224  |  7.020.665  | 0,72 |
| 20 | Kosovo\* |  4.385.699  | 1.467.098 | -37,53 |
| **Top 20 država:** | **905.051.189** | **779.622.282** | **16,08** |
| **Ostale države:** | **36.791.087** | **40.134.011** | **- 8,33** |
| **Top 20 država:** | **941.842.276** | **819.756.293** | **14,89** |

**Grafik 4.**

**Izvoz industrije tekstila, odjeće, kože i obuće u periodu I – VI 2020/2021**

**TOP 10 DRŽAVA**

**Sa tržišta top 10 zemalja ostvaren je uvoz od 817.595.454 KM,** sa procentualnin učešćem oko 85 % cjelokupnog uvoza, odnosno uvoz iz ovih zemalja je povećan za 18,65%.